b"\n_START_ARTICLE_\nPtolemaios VI Filometor\n_START_SECTION_\nBarnekonge\n_START_PARAGRAPH_\nPtolemaios etterfulgt offisielt da han var rundt fem \xc3\xa5r gammel i 180 f.Kr. etter at hans far var blitt myrdet, men hans mor styrte som regent i hans sted fram til hennes d\xc3\xb8d i 176 f.Kr. Hans epitet, Filometor, betyr \xc2\xabhan som elsker sin mor\xc2\xbb, \xcf\x86\xce\xaf\xce\xbb\xce\xbf\xcf\x82 (\xc2\xabelskede\xc2\xbb, \xc2\xabvenn\xc2\xbb) + \xce\xbc\xce\xae\xcf\x84\xce\xb7\xcf\x81 (\xc2\xabmor\xc2\xbb). Det p\xc3\xa5f\xc3\xb8lgende \xc3\xa5ret giftet han seg med sin s\xc3\xb8ster Kleopatra II slik skikken var blant de egyptiske faraoer._NEWLINE_I 170 f.Kr. krevde vokterne til Ptolemaios VI Filometor tilbakelevering av Koilesyria. Selevkiderikets Antiokos IV Epifanes grep initiativet med \xc3\xa5 angripe Egypt, og startet s\xc3\xa5ledes den sjette syriske krig. Antiokos IV invaderte Egypt i 169 f.Kr., og til tross for at han var seierrik, klarte ikke \xc3\xa5 erobre Alexandria eller ta Ptolemaios VI til fange, men Egypt var beseiret og var underlagt Selevkiderikets krav. Antiokos IV krevde at Ptolemaios VI sendte vekk sine r\xc3\xa5dgivere Komanos og Kineas, og fikk nye. I praksis ble Ptolemaios VI gjort til hans vasallkonge.\n_START_SECTION_\nTriumviratet\n_START_PARAGRAPH_\nI Alexandria gjorde folket oppr\xc3\xb8r og utropte Kleopatra II og Ptolemaios VIs s\xc3\xb8nn Ptolemaio VII Neos Filopator til felles herskere. Men allerede \xc3\xa5ret etter kom Ptolemaios VI til ordning med Kleopatra II og s\xc3\xb8nnen. Samtidig dukket ogs\xc3\xa5 Ptolemaios VIs bror opp og krevde sin rett som hersker i disse urolige tidene. Han hadde samme fornavn, Ptolemaios VIII \xc2\xabFyskon\xc2\xbb (\xc2\xabstore mave\xc2\xbb). Disse tre inngikk et triumvirat. I 168 f.Kr. invaderte Antiokos IV Egypt p\xc3\xa5 nytt, slo seg helt fram til hovedstaden og la Alexandria under beleiring. Han ville ha erobret byen om ikke den romersk ambassad\xc3\xb8r Gaius Popilius Laenas opps\xc3\xb8kte ham og slo truende fast at om han ikke trakk seg tilbake ville Selevkideriket v\xc3\xa6re i krig med Romerriket. Antiokos IV valgte \xc3\xa5 trekke seg tilbake._NEWLINE_I tiden 169\xe2\x80\x93164 f.Kr. styrte triumviratet i Egypt; Ptolemaios VI, hans s\xc3\xb8sterdronning Kleopatra II og hans yngre bror Ptolemaios VIII Fyskon. Forholdene var fortsatt urolige og i 165 f.Kr. kom det nytt oppr\xc3\xb8r fra de innf\xc3\xb8dte egypterne. \xc3\x85ret etter var de kriger i b\xc3\xa5de Faiyum og Thebais, og det samme \xc3\xa5ret ble Ptolemaios VI fordrevet av sin bror.\n_START_SECTION_\nEnekonge\n_START_PARAGRAPH_\nHan reiste til Roma for \xc3\xa5 s\xc3\xb8ke st\xc3\xb8tte. I juli 163 f.Kr. er han tilbake i Egypt og tok tronen tilbake. Han erkl\xc3\xa6rte amnesti for oppr\xc3\xb8rerne og ga tilflukt i Egypt for j\xc3\xb8der som hadde flyktet fra krigen i Judea mellom Antiokos IV og makkabeerne (de j\xc3\xb8diske oppr\xc3\xb8rerne). Ptolemaios VIII Fyskon ble gjort til hersker av Kyrenaika (den \xc3\xb8stlige kystregionen av Libya). Ptolemaios VI Filometors fors\xc3\xb8kte \xc3\xa5 utvide sin makt ved \xc3\xa5 erobre Kypros, men feilet. I Egypt var Ptolemaios VI Filometors styre urolig med stadige oppr\xc3\xb8r. Han fors\xc3\xb8kte \xc3\xa5 forsone seg med den yngre broren ved \xc3\xa5 tilby ham sin datter Kleopatra Thea.\n_START_SECTION_\nKrigen i Syria\n_START_PARAGRAPH_\nI 150 f.Kr. blandet han seg inn i de indre forhold i Selevkideriket. Etter Antiokos IV Epifanes' d\xc3\xb8d st\xc3\xb8ttet han f\xc3\xb8rst Demetrios I Soter, men skiftet deretter side og st\xc3\xb8ttet motkongen Aleksander I Balas, en tvilsom fyr som utga seg for \xc3\xa5 v\xc3\xa6re en s\xc3\xb8nn av Antiokos IV Epifanes, og lot ham gifte seg med sin datter Kleopatra Thea. I 147 f.Kr. dro Ptolemaios VI til Syria med sin h\xc3\xa6r for \xc3\xa5 st\xc3\xb8tte Aleksander I Balas mot Demetrios II Nikator, en s\xc3\xb8nn av Demetrios I Soter som d\xc3\xb8de i 150 f.Kr. Ganske snart fant Ptolemaios VI det for godt \xc3\xa5 bytte side og gi sin st\xc3\xb8tte til Nikator. Datteren Kleopatra Thea giftet seg p\xc3\xa5 nytt med Demetrios II Nikator i 145 f.Kr._NEWLINE_I slaget ved Antiokia ble Aleksander I Balas beseiret og flyktet s\xc3\xb8rover til nabateere \xc3\xb8st for Palestina, men de \xc3\xb8nsket \xc3\xa5 st\xc3\xa5 p\xc3\xa5 god fot med egypterne og kappet av ham hodet og sendte det til den egyptiske kongen. Men Ptolemaios VI var blitt d\xc3\xb8delig s\xc3\xa5ret i det samme slaget og d\xc3\xb8de kort tid deretter. De egyptiske troppene marsjerte hjem, uten leder og desillusjonerte, og med Balas ogs\xc3\xa5 d\xc3\xb8d, ble Demetrios ubestridt hersker av Selevkideriket._NEWLINE_Hans s\xc3\xb8nn og arving, Ptolemaio VII Neos Filopator ble myrdet av Ptolemaios VIII Fyskon som deretter ble konge av ptolemeiske Egypt. Kleopatra II giftet seg med den nye kongen, og han giftet seg samtidig med hennes datter Kleopatra III"